02.02.2010 07:33   Sarnased lepingud sõlmib Nord Pool Spot ka Läti, Leedu, Soome ja Rootsi põhivõrgu ettevõtjatega, vahendasid ERRi teleuudised.    Lepingu allkirjastasid Eleringi juhatuse esimees Taavi Veskimägi ja Nord Pool Spoti(NPS) juhatuse esimees Mikael Lundin. Veskimägi sõnul lõpetab teise etapi käivitamine Estlink hinnapiirkonna  ettevalmistused ning loob eeldused Baltimaade ja Põhjamaade ühtse elektrituru loomiseks.    "Täna sõlmitud leping loob aluse ühistel kauplemistingimustel vabaturu loomiseks ja Baltimaade elektriturgude lõimumiseks nii omavahel ning Põhjamaadega," ütles ta.    Mikael Lundini sõnul on vajalikud täiendused Eesti seadusandluses nüüdseks tehtud ning on hea meel sellega seoses teatada, et Nord Pool Spot avab uue hinnapiirkonna. "Meie pikaajalised eesmärgid jäävad samaks - luua Baltimaade turg,  mis oleks ühendatud Põhjamaade turuga Nord Pool Spoti kaudu," lisas Lundin.    Koostöölepingu eesmärk on jätkata NPS Baltic projektiga, mille esimese etapi tulemuseks on Nord Pool Spot Estlink hinnapiirkonna avamine 2010. aasta kevadel Eestis. NPS Estlink hinnapiirkonna avamine Eestis on ka üheks eelduseks Soome põhivõrguettevõtja Fingridi investeerimisotsuse tegemisel Soome ja Eesti vahelisse Estlink 2 merekaablisse.    Lepingu osapooled on võtnud ambitsioonika eesmärgi alates 1.  jaanuarist 2011 avada NPS hinnapiirkond Lätis ja seejärel Leedus.